བེ་རི་འཇིགས་མེད་ཀྱི་སྙན་རྩོམ་དེབ་གསུམ་པ།
གངས་ཅན་འགྲོ་བའི་ལྷ་སྐལ་འཕགས་མཆོག་ཕྱག་ན་པདྨོའི་འཁྲུངས་རབས་རྟོགས་བརྗོད་མདོ་ཙམ་བཀོད་པ་ཛམྦུའི་གསེར་གྱི་སྙེ་མ།  བྱམས་བརྩེ་ཀུན་གསལ་འགྲམ་པའི་ཐིག་ལེ་ངོས།    །    མ་སྒྲིབ་སྤྱན་དཀྱུས་ཉི་ཟླའི་རྣ་ཆ་འཆང༌།    །   གཡོལ་མེད་ཐུགས་བསྐྱེད་འོད་སྣང་གསལ་བའི་དཔྱིད།    །   གྲུ་འཛིན་ཞིང་གི་མགོན་པོས་སྣང་བ་སྩོལ།   ། ཡེ་ཤེས་ལུས་ཅན་འཇམ་དཀར་གཞོན་ནུ་དང༌།    ལྷན་ཅིག་དགའ་བཞིའི་དཔལ་ལ་རྩེན་པ་ཡི།    བདེ་ཆེན་ནུ་འབུར་དར་བའི་མཚོ་བྱུང་ལྷ།    སྒྲ་ལྡན་སྒེག་མོས་སྨྲ་བའི་ཤིས་པ་སྒྲུབས།    །   རིང་ནས་གྲུ་འཛིན་མགོན་དེའི་སྤྲུལ་པའི་རབས།    །    རྨད་བྱུང་ལི་ཤིའི་ཡལ་འདབ་ལ་ཟོས་པས།    ངོ་མཚར་རྟོགས་བརྗོད་དྲི་བཟང་མངར་མོའི་གཏེར།    །   འགྱེད་པའི་ཚུལ་འདིར་ཤེས་ལྡན་སུ་ཡིས་བཤུང༌།    །   བྱེ་བ་ཕྲག་བརྒྱའི་ཀླུང་བཞིའི་རྡུལ་སྙེད་དང༌།    །   འགྲོགས་པའི་སྤྲུལ་རབས་ངོ་མཚར་མཐའ་ཀླས་པ།    །   དེ་ཀོ་རེ་རེའི་རྣམ་པར་ཐར་པའི་ཚུལ།    །   བརྗོད་ལ་མཚོ་བྱུང་ལྷ་ཡང་ངལ་བ་འཛིན།    །    དེ་སླད་འདི་ན་མཐོང་ཐོས་དྲན་པའི་ངོར།    །   གང་ཞིག་གསལ་བའི་སྤྲུལ་རབས་འགའ་ཞིག་ཙམ།    །   བསྔགས་བརྗོད་ཛམབུའི་གསེར་གྱི་ཁྲིར་བསུས་ཏེ།    །   དོན་ལྡན་ངག་གི་བརྗོད་པའི་སྒོ་འཕར་དབྱེ།    །   གཞན་སྡེའི་ངག་གི་ཅ་ཅོ་མ་བསྡམས་པའི།    །   ཉེས་པའི་རབ་རིབ་གྲིབ་མས་མ་བསླད་པར།    །   འཁྲུངས་རབས་ཟླ་བ་དཀར་པོའི་ཕྲེང་བ་འདི།    །   ཁ་བའི་མེ་ཏོག་མཛེས་པའི་རྒྱན་དུ་བསྟར།    །   གྲུ་འཛིན་བདེ་ཆེན་དག་པའི་ཞིང་ཁམས་ནས།    །   ཐུགས་བསྐྱེལ་སྤྱན་གྱི་བུང་བའི་ལྡིང་བསྐོར་གྱིས།    །   གངས་རིའི་འདབ་མ་གྲོལ་བའི་གསིལ་ལྡན་ཞིང༌།    །   འཕུར་ལྡིང་རྩེན་པའི་སྐྱེས་རབས་མཚར་དུ་དངར།    །        ༈  གཞན་ཕན་ཐུགས་བསྐྱེད་དྲི་བཞོན་དང་འགྲོགས་ཏེ།    །   མ་སྨད་གཏོང་སེམས་རྒྱ་མཚོའི་རླབས་གཡོ་བས།    །   འགྲོ་ཀུན་སྦྱིན་པའི་སྟོབས་ཀྱིས་དབང་བསྒྱུར་བ།    །   འཇིག་རྟེན་དབང་ཕྱུག་གྲགས་པ་དོན་དང་ལྡན།    །   ༡རྨད་བྱུང་ཚངས་སྤྱོད་ཛམྦུའི་ཡལ་འདབ་ལ།    །   དགེ་ལེགས་དྲི་བསུང་མངར་མོ་འཁྱིལ་བའི་གཏེར།    །   སྟོན་པའི་མདུན་སར་ཁྱེའུ་གསལ་བ་ཞེས།    །    ་ལུང་གི་སྣང་བ་དཀར་པོའི་འོད་ཞགས་འཆང༌།    །   ༢སེར་སྐྱའི་སྲིད་པའི་སྤྲིན་རུམ་ལས་འཛུམ་ཞིང༌།    །   ཚངས་སྤྱོད་མཚམས་སྤྲིན་གསར་པའི་ཁ་དོག་འཆང༌།    །   རྩེ་གཅིག་སྒྲུབ་པའི་དཀྱིལ་འཁོར་ཡོངས་རྫོགས་པ།   །ཁྱེའུ་སྣང་བ་བདེ་འབྱུང་གཙུག་གི་རྒྱན།    །   ༣ཀོའུ་ཤམ་བྷི་ཡི་རྒྱལ་སྲིད་འདམ་བ྄ུའི་ཚལ།    །   མ་ཆགས་སྤྱན་གྱི་ཨུཏྤལ་འདབ་ཡངས་པོ།    །   ཚངས་སྤྱོད་དྲི་བསུང་དང་འགྲོགས་གངས་རིའི་ཚལ།    །   འཕེན་མཛད་ངོ་མཚར་རྒྱ་མཚོའི་རྣམ་ཐར་འཆང༌།    །   ༤ལེགས་ཉེས་འབྱེད་པའི་རྣམ་དཔྱོད་རྟ་གདོང་མེས།    །   མུ་སྟེགས་བསྟན་པའི་ཚང་ཚིང་བསྲེགས་དང་ལྷན།    །   ཡངས་པ་ཅན་དུ་བསྟན་པའི་སྐྱེད་ཚལ་སྤེལ།    །   ལྷར་བཅས་ཀུན་ཏུ་དགའ་བའི་ལེགས་སྐྱེས་བཟང༌།    །   ༥མི་སྲུན་རྒྱལ་པོ་སྦྱིན་པའི་སྟོབས་ཀྱིས་བཏུལ།    །   དགྲ་བཅོམ་ཐུགས་རྗེ་སྤྲིན་གྱི་མེ་ཏོག་འཐུང༌།    །   ལྷ་ཆེན་རལ་པར་ཞབས་སྐྱེས་རི་མོ་སྦྱིན།    །   ལྷ་སྐྱེས་དྲང་སྲོང་ལྷུང་བའི་ནགས་ན་མཛེས།    །   ༦བདེ་ལྡན་གྲོང་དུ་མཚན་དཔེའི་མེ་ཏོག་བཞད།    །   ཨོ་རྒྱན་ཡུལ་དུ་རྟོགས་པའི་ཟེའུ་འབྲུ་སྨིན།    །   གངས་ཅན་བོད་དུ་ལུང་གི་བསེར་བུ་གཡོ།    །   དཀོན་མཆོག་བླ་མར་འཛིན་པའི་འབངས་དེར་བསྔགས།    །   ༧མི་ཕྱེད་དད་པ་བརྟན་པོའི་གོ་ཆ་བགོས།    །    བྱམས་སྙིང་ཐེག་པ་མཆོག་གི་ཉག་ཕྲན་རྣོ།    །   མི་སྲུན་ཕག་རྒོད་བསྒྲལ་ནས་བྷང་ག་ལར།    །   དམ་ཆོས་སྣང་བ་འགྱེད་པའི་རྟོགས་བརྗོད་རིང༌།    །   ༨སྟོབས་ཀྱི་དཔུང་པས་རྒྱལ་ཐབས་བརྟན་པོའི་འཕྲུལ།    །   སྡེ་བཞིའི་དཔལ་གྱི་འགྲམ་པའི་ཐིག་ལེ་ངོས།    །   ཆོས་བཟང་ཞིང་གི་དགའ་སྟོན་བསུ་བ་ལ།    །   དཔལ་གྲུབ་དར་གྱི་གཡབ་མོའི་ཟོལ་དུ་བསྒྱུར།    །   ༩ས་སྐྱོང་སངས་རྒྱས་དཔའ་བོའི་རུས་སུ་བལྟམས།    །   མི་ཕྱེད་དད་པ་བརྟན་པོའི་གཤོག་རྩལ་ཡངས།    །   ནུབ་ཕྱོགས་གྲུ་འཛིན་དག་པའི་ཞིང་དུ་་ནས།    །   ཐུགས་བསྐྱེད་ཞགས་པ་གངས་རིའི་ཁམས་སུ་བསྲིངས།    །   ༡༠རྣོ་དབལ་མཚོན་དང་འགྲོགས་པའི་བློ་གྲོས་ཀྱིས།    །   མི་སྲུན་སྦྲུལ་ནག་དུམ་བུར་གཏུབས་དང་ལྷན།    །   ལང་ཚོའི་འཕེལ་ཁ་དར་བའི་རྒྱལ་ཐབས་འཕྲུལ།    །   དགེ་ལེགས་རྫོགས་ལྡན་གསར་པའི་མགྲོན་དུ་བསུས།    །   ༡༡ཤཱཀྱ་བཤེས་གཉེན་མཁས་པའི་ཞབས་སེན་བསྟེན།    །   རྡོ་རྗེ་གདན་དུ་དཀའ་སྤྱད་འབད་པས་སྒྲུབ།    །   མུ་སྟེགས་ཁེངས་འཕྲོག་ཁྱེའུ་དགའ་འཛིན་ཞེས།    །   དཀོན་བརྩེགས་ལུང་གིས་བསྔགས་པ་དོན་དང་ལྡན།    །   ༡༢ཞི༷་བ་ལྷ་དང་ཞི་བའི་དགེ་མཚན་གླེང༌།    །   ཆོས་མཆོག་མདུན་སར་ཆོས་ཀྱི་རྒྱལ་མཚན་འཆང༌།    །   དགེ་བསྙེན་སྤྱོད་པས་དགེ་མཚན་རི་མོ་འབུར།    །   བཙུན༷་པའི་དབུས་ན་དགེ་བསྙེན་བཙུན་པ་མཛེས།    །   ༡༣སྲིད་ལས་སྐྱེས་ཀྱང་སྲིད་ལ་མ་ཆགས་པར།    །   ཀ་ལན་ཏ་ཀ་སྤྲུལ་པའི་མན་ངག་ལས།    །   དགེ་སློང་དགེ་འདུན་དབུས་སུ་རབ་བྱུང་བའི།    །   ནོར་བུ་བཟང་པོ་ནོར༷་བུ་དངོས་འདྲ་དྲན།    །   ༡༤སྒྲ་ཚད་སྐྱེས་སྦྱངས་རིག་པའི་འོད་རྣོན་གྱིས།    །   ཕས་རྒོལ་མུན་པའི་དཔུང་ཚོགས་འཇོམས་དང་ལྷན།    །   མཁའ་སྤྱོད་གྲུབ་པས་མཁའ་ལ་བྱ་བཞིན་གཤེགས།    །   ཁྱེའུ་ཟླ་བ་ཟླ་བ་དངོས་དང་འདྲ།    །   ༡༥མངལ་གྱི་ཐེམ་པ་བརྒལ་བའི་མོད་ཉིད་ལ།    །   བསྟན་པ་རིན་ཆེན་མཆོག་གི་སྙིང་པོའི་ཆོས།    །   བདེན་བཞིའི་བླང་དོར་གསལ་བའི་ལེགས་བཤད་ཀྱིས།    །   སྒྲ་ལྡན་གྲོང་དུ་ཤིས་པའི་དགེ་མཚན་བསྙིལ།    །   ༡༦ལྔ་རིག་སྨྲ་བ་བ་སུ་བན་དྷུ་ཡི།    །   ཞབས་སྐྱེས་རི་མོ་དཔྲལ་བ་ལ་བཀོད་པས།    །   ཁྱེའུ་དུས་ནས་ལུས་ཅན་སྐྱོབ་བྱས་པའི།    །   མཁྱེན་བརྩེ་པདྨ་དཀར་པོའི་འདབ་ལྟར་རྒྱས།    །   ༡༧སྐྱེས་མ་ཐག་ནས་མི་སྲུན་ཀླུ་བདུད་བྲོས།    །   ཁྱེའུའི་དུས་ནས་ཚངས་སྤྱོད་བརྟུལ་ཞུགས་འཆང༌།    །   སྦྱིན་པའི་འོད་ཀྱི་ཟེར་མ་རེ་རེས་ཀྱང༌།    །   ཐར་པའི་མགྲོན་དུ་འགུགས་པའི་རྣམ་ཐར་བཟང༌།    །   ༡༨གཏིང་རིང་སྲིད་པའི་མེ་དོང་རྒྱབ་ཏུ་བསྐྱུར།    །   བཤེས་མཆོག་ཀུན་བཟང་དགྱེས་པའི་མན་ངག་འཐུང༌།    །   བྱམས་སྙིང་ཐེག་པ་མཆོག་གི་རྩེ་ན་འཛེགས།    །   བསླབ་གསུམ་འཕགས་ནོར་འཛིན་པའི་སྤྲུལ་པ་མཚར།    །   ༡༩སྤྱོད་མེད་བདུད་ཅན་རྒྱལ་པོའི་དཔུང་དང་བཅས།    །   དྲེགས་པའི་ང་རྒྱལ་ས་ལ་བསྙིལ་བའི་ཚུལ།    །   ཝ་སྐྱེས་ཚོགས་པའི་མདུན་སར་སེང་གེ་དང༌།    །   མཚུངས་པའི་སྒྲ་ཆེན་དབྱར་སྐྱེས་རྔ་དང་འདྲེས།    །   ༢༠བསམ་བཞིན་རིགས་ངན་བུ་ཡི་སྐྱེ་བ་འཛིན།    །   གདུག་པའི་ཀླུ་ཚོགས་བ་ལང་ཟོལ་དུ་སྐྱོང༌།    །   གདུག་སྦྲུལ་སྟག་སེང་ཆོ་འཕྲུལ་གཞོམ་དང་ལྷན།    །   རྡོ་འཇོག་རྒྱལ་སར་འཛེགས་པའི་ལེགས་བྱས་མང༌།    །   ༢༡དམན་པའི་རང་དོན་ཉིད་བྱེད་བློ་དོར་ཏེ།    །   ཕྱུགས་རྗི་ལྟ་བུའི་སེམས་ཀྱིས་ལུས་ཅན་ཀུན།    །   སྐྱོབ་པའི་ས་སྐྱོང་ལྷ་ཡི་རྒྱལ་པོ་ཞེས།    །   དཱི་པཾ་ཀ་རས་བསྔགས་པའི་མེ་ཏོག་འཐོར།    །   ༢༢བས་མཐའི་ནགས་ཁྲོད་ལྕེ་སྤྱང་གཏུམ་པོ་ལ།    རང་ཤ་རྗེན་པ་རྩྭ་བཞིན་བཅད་དེ་བཏང༌།    །   དགེ་ལ་འདུན་པ་འཕེལ་བའི་སྐྱེས་མཆོག་དེས།    །   ཐུགས་རྗེའི་སྤྱན་ཞགས་གངས་ཅན་ཞིང་དུ་བསྲིངས།    །   ༢༣འཕགས་པའི་ཡུལ་ནས་བསམ་བཞིན་མདོ་ཁམས་བྱོན།    །   ཞི་དུལ་སྤྱོད་པས་དགེ་སློང་གྲོགས་སུ་མོན།    །   གདུག་ཅན་མིག་མང་བསྒྲལ་བའི་སྙན་པ་འཆང༌།    །   ཕོ་རེང་པོ་ཞེས་བྱ་བའི་ར་ཛཱ་བསྔགས།    །   ༢༤ཀ་ཤིའི་གྲོང་ཁྱེར་པདྨའི་རིགས་སུ་འཁྲུངས།    །   མི་སྲུན་མཛའ་མོ་སྤྲེའུའི་གནས་ལ་བཀོད།    །   སྡེ་བཞིའི་དཔལ་གྱི་འདབ་མ་གྲོལ་བ་ཡིས།    །   མི་དབང་གེ་སར་མངའ་རིས་བུང་བའི་དཔྱིད།    །   ༢༥སེར་སྣས་འཁྲུགས་པའི་སེམས་ཀྱི་གསོ་བྱེད་མཁན།    །   རྫོགས་ལྡན་ནགས་ཀླུང་འགྲིམས་པའི་ས་མཁན་མཆོག །   ལེགས་ཉཻས་བླང་དོར་བསྟན་པའི་སྨྲ་བརྗོད་བདེ།    །   སྤྲུལ་པའི་རི་བོང་དར་མའི་རྟོགས་བརྗོད་སྙན།    །   ༢༦ལང་ཚོ་ལོ་བརྒྱད་བྱིས་པ་ལ་གནས་ཀྱང༌།    །   བློ་གྲོས་རྒན་པོར་ཕལ་གྱིས་འགྲན་ནུས་མིན།    །   ཡེ་ཤེས་མཁའ་འགྲོ་བརྩེ་དགའི་གྲོགས་བསུས་ཏེ།    །   བདེ་ཆེན་མཁའ་སྤྱོད་དག་པའི་ཞིང་དུ་དེངས།    །   ༢༧ཟིལ་ཟིལ་བུང་བའི་གདུང་དབྱངས་ཐོས་པའི་གཏམ།    །   རྫུན་དུ་བགྲངས་ནས་ཁྲིམས་མུན་བསྐྱུར་ན་ཡང༌།    །   བདེན་པའི་འོད་ཐིག་བབ་པའི་རྫི་བོ་གང༌།    །   གདེངས་ཅན་ནོར་བུའི་ཏོག་གིས་ཞབས་སེན་བཏེགས།    །   ༢༨གཙང་ལྡན་བྲམ་ཟེ་རིགས་སུ་གནས་ན་ཡང༌།    །   གཞན་ཕན་རིན་ཆེན་སེམས་ཀྱིས་རྒྱུད་དྲངས་ཏེ།    །   མི་གཙང་མཛེ་མོ་གཡོག་པའི་བྲན་བྱས་པའི།    །   མཆོག་གི་མཛད་པ་རླབས་ཆེན་སྤྱོད་པའི་རྒྱན།    །   ༢༩དཔལ་གྱི་ཡང་མགུལ་བསམ་གཏན་དབེན་པའི་རིར།    །   མི་ནུབ་སྒྲུབ་པའི་རྒྱལ་མཚན་འཛུགས་དང་ལྷན།    །   མི་སྲུན་ཕྱུགས་དང་འདྲ་བའི་ཕྱུགས་རྫི་ཡང༌།    །   བཟང་པོའི་གནས་ལ་བཀོད་པའི་རྣམ་ཐར་གཙང༌།    །   ༣༠རྣམ་རྟོག་ལྕེ་སྤྱང་འདུར་བའི་དུར་ཁྲོད་ན།    །   བདག་ལྟའི་རི་བོ་འཇོམས་པའི་རྣལ་འབྱོར་པ།    །   བྱམས་སྙིང་མཚོན་ཆས་ཤ་ཟ་བསྒྲལ་བྱས་ཏེ།    །   ཞིང་སྐྱེས་ཕྱག་རྒྱར་འཁྱུད་པའི་རྟོགས་བརྗོད་རིང༌།    །   ༣༡ཟངས་གཤོག་འདབ་ལྡན་ཉག་ཕྲན་གཅིག་གིས་ཀྱང༌།    །   མ་རུང་མཐའ་འཁོབ་རྒྱལ་པོའི་དཔའ་བཀོང་སྟེ།    །   འོད་སྟག་སྐྱོབ་པའི་རླབས་ཆེན་སྤྱོད་པའི་དཔལ།    །   གླིང་ཕྲན་རྒྱལ་པོའི་མཛད་པ་བརྗོད་ལས་འགོང༌།    །   ༣༢མི་བརྟན་མཛའ་བོའི་བསླུ་ཞགས་བྱུར་འདྲེན་དང༌།    །   ལྷན་ཅིག་གཅོད་པའི་ཐབས་མཁས་འདབ་ཆགས་བྱ།    །   སྲོ་ལོང་ཀུན་ཏུ་རྒྱུ་ཞེས་བྱ་བ་དེའི།    །   ལེགས་ཉེས་རྣམ་པར་འབྱེད་པའི་ཚངས་ཐིག་དྲང༌།    །   ༣༣མི༷་དང་ཀླུ་ཡི་གདུང་བ་སེལ་བའི་ཆེད།    །   མི་གཙང་གླང་རོ་ཁྲོན་པ་ལས་བཏོན་ཅིང༌།    །   མི་སྲུན་བློན་པོའང་བདེ་བའི་གནས་བཀོད་པར།    །   མི་རྗེ་རྒྱལ་པོ་སྐྱབས་སྦྱིན་འདྲ་བ་དཀོན།    །   ༣༤པད་འབྱུང་གསང་གསུམ་ཆེ་བ་འདོན་པའི་ཕྱིར།    །   ལྷ་ལྕམ་བཤོས་པར་བསྙོན་ནས་མེར་བསྲེགས་ཀྱང༌།    །   ཚུར་མཐོང་ཆུ་བུར་མིག་གིས་མཐོང་སྣང་ལས།    །   གཙུག་ལག་འཛིན་པས་ཉེས་ཞེས་སུ་ཡིས་སྨྲ།    །   ༣༥བྱང་ཆུབ་སེམས་དཔའ་ཞི་འཚོ་འཁྲུངས་པའི་གདུང༌།    །   དི་པྃ་ཀ་ར་ཤྲི་ཛྙ་ནའི་ཡབ།    །   ཟ་ཧོར་རྒྱལ་པོ་ས་སྐྱོང་དགེ་བ་དཔལ།    །   འབུམ་ཕྲག་ཉེར་བདུན་གྲོང་གི་དབུས་ན་མཛེས།    །   ༣༦    ༈ རིགས་ཀྱི་ལྟེ་ཁྲག་སྤོ་བོ་སྒང་དུ་འཕོས།    །   སྟོབས་ཀྱི་དཔུང་པས་ཡར་ཀླུང་དབང་དུ་བསྒྱུར།    །   དབུས་ཕྱོགས་བོད་འབངས་གཉའ་བར་ཁྲི་བཅས་པའི།    །   བོད་རྒྱལ་ཐོག་མའི་མཚན་གྱི་སྙན་པ་འཆང༌།    །   ༡སྤུར་རྒྱལ་རིགས་སུ་འོམ་ཐང་སྨན་མཚོར་འཁྲུངས།    །   རུ་ལས་སྐྱེས་དང་ལྷ་བུ་དར་དཀར་བསྟེན།    །   ལོང་ངམ་བསྒྲལ་ནས་སྐུ་མཁར་སྟག་རྩེ་བརྩིགས།    །   ཨེ་ཤོ་ལེགས་ཀྱི་སྙན་པ་གཞན་ལས་ཆེ།    །   ༢བོད་རྗེ་ཟ་ནམ་ཟིན་སྡེའི་སྲས་སུ་འཁྲུངས།    །   གཤེན་སྟོན་མཚོ་མི་ཀུན་སྣང་དབུ་བླར་བསྟེན།    །   ཆུ་ཡི་སྡེ་བརྒྱད་རོལ་པའི་མཚོ་ཆེན་དབུས།    །   ལྡེ་འཕྲུལ་ནམ་གཞུང་ལྷུན་པོའི་སྤོ་ལྟར་མཐོ།    །   ༣ས་བཙུན་སྙན་རྗེའི་པང་ནས་ལང་ཚོ་དར།    །   སྐུ་བོན་ད་ས་ཧ་རི་གཙུག་ཏུ་བཀུར།    །   ལྡེ་རྒྱལ་ཆེན་པོའི་དཔའ་མཛངས་རྟུལ་ཕོད་རླབས།   །ཆུ་ཡི་ལྡེ་བརྒྱད་གྲགས་པའི་དབུས་ན་མཛེས།    །   ༤ཁྲི་བཙན་སྲས་སུ་སྨན་བཟང་ཁྲི་དཀར་བལྟམས།    །   ཞང་ཞུང་སྐུ་བོན་མི་ཧ་ལ་ལ་བསྟེན།    །   ས་སྐྱོང་མི་དབང་ཁྲི་སྒྲ་དཔུང་བཙན་རྗེ།    །   སྟོབས་ཀྱི་ཆབ་སྲིད་བརྟན་པའི་དབུ་རྨོག་བཙན།    །   ༥གངས་རིའི་དོ་ཤལ་རྒོད་པའི་མཛའ་ན་མོ།    །   གཏན་བདེ་ཐར་པའི་ལམ་བཟང་གསལ་བའི་འཕྲུལ།    །   དམ་ཆོས་སྣང་བ་ཐོག་མར་བསུས་པའི་མགོན།    །   ཐོ་རི་གཉན་བཙན་གྲགས་པའི་བ་དན་དཀར།    །   ༦སྟོབས་ཀྱི་དཔུང་པས་ས་ཆེན་དབང་དུ་བསྒྱུར།    །   སྡེ་བཞི་སྲིད་ཀྱིས་རྫོགས་ལྡན་མགྲོན་དུ་བསུས།    །   ཆོས་རིག་སྣང་བ་གསར་པའི་ཤིས་པ་སྒྲུབ།    །   སྲོང་བཙན་སྒམ་པོའི་མཛདརྗེས་བརྗོད་ལས་འགོང༌།    །   ༧དྲག་པོའི་རྒྱལ་ཐབས་བཙན་པོས་དགྲ་སྡེ་འཇོམས།    །   ལི་ཡུལ་ལན་ཀྲི་ཟུང་ཆུ་བྲན་དུ་བསྡུས།    །   སྐུ་སྲོག་འཇང་གི་གཡུལ་སར་བསྐྱལ་པའི་བུ།    །   དཔའ་བོའི་ཁྱུ་མཆོག་འདུས་སྲོང་མང་པོ་རྗེ།   །༨འཕགས་པའི་ཡུལ་ནས་མཁན་སློབ་དུ་མ་དྲངས།    །   གངས་ཅན་བོད་དུ་མདོ་སྔགས་ཟུང་འབྲེལ་སྤེལ།    །   མཐའ་བཞིའི་ཁྱོན་ལ་ལུང་གི་ཕོ་ཉ་འགྲིམས།    །   ཁྲི་སྲོང་ལྡེ་བཙན་བཀའ་དྲིན་གཞན་ལས་ཆེ།    །   ༩མངའ་བདག་རྒྱལ་པོའི་ཁྲི་ཡི་སྟེང་འགྱིངས་ཀྱང༌།    །   དབུ་སྐྱེས་རལ་པ་བཙུན་པའི་གདན་དུ་བཏིང༌།    །   རྒྱ་ཡུལ་རྒྱ་སྐྱིད་བོད་ཡུལ་བོད་སྐྱིད་པའི།    །   རྩ་ཚིག་རྡོ་རིང་བསླངས་པའི་མཛད་རྗེས་ཟབ།    །   ༡༠   ༈  གྲུ་འཛིན་ཞིང་ནས་སྤྲུལ་པའི་འོད་ཞགས་བསྲིངས།    །   བསྟན་པའི་སྙིང་པོ་ལྷ་ཆོས་བདུན་ལྡན་འཆང༌།    །   བཀའ་གདམས་བསྟན་པའི་མེས་པོ་འབྲོམ་སྟོན་ཞེས།    །   གངས་ཅན་མཁས་རྒུས་བསྔགས་པའི་གླིང་བུ་སྙན།    །   ༡པད་འབྱུང་ཞལ་རས་མིག་གི་བདུད་རྩིར་སྨིན།    །   སྔ་ཕྱིའི་སྐྱེ་བ་ལག་མཐིལ་རྫས་བཞིན་གསལ།    །   ཉེ་རྒྱུད་གཏེར་མའི་མང་ཆང་འགྱེད་པ་ལ།    །   ཉང་གི་རུས་འཁྲུངས་ཉི་མ་འོད་འདྲ་དཀོན།    །   ༢བདེ་སྟོང་དབྱིངས་ནས་རྡོ་རྗེ་སེམས་དཔའ་མཇལ།    །   ཟབ་གཏེར་བརྒྱ་རྩ་འགྲོ་བའི་དཔལ་དུ་འགྱེད།    །   གསུང་སྤྲུལ་ག་རུ་ཆོས་ཀྱི་དབང་ཕྱུག་མཆོག །   རྫོགས་ཆེན་རིག་འཛིན་འདུས་པའི་གྲལ་མགོར་མཛེས།    །   ༣སྒྲ་ཚད་གསོ་བཟོ་ཐེག་པ་རིམ་དགུ་དང༌།    །   རིང་བརྒྱུད་བཀའ་དང་ཉེ་བརྒྱུད་གཏེར་མའི་ཚུལ།    །   སྨྲ་བའི་དབང་ཕྱུག་མངའ་རིས་པཎ་ཆེན་ལ།    །   འཕགས་ཡུལ་མཁས་གྲུབ་བྱེ་བས་འགྲན་ནུས་མིན།    །   ༤རོང་མདོའི་ཆུ་ཆེན་འགྲམ་པའི་ཐིག་ལེ་ངོས།    །   དྲག་ཤུལ་སྤྱོད་པ་རིགས་བཞིའི་རྟགས་འཆང་བ།    །   རྟོགས་ལྡན་སྐྱེས་བུ་ཆོས་རྒྱལ་དབང་པོའི་སྡེ།    །   རྫོགས་ཆེན་བདུད་རྩི་མཆོད་ཡོན་ཀློང་ན་འཁྱིལ།    །   ༥འཁོན་རིགས་ལྷ་ལམ་མཚན་དཔེའི་ཟླ་བ་བཞད།    །   ཞི་བསིལ་བདུད་རྩིས་རྒྱལ་ཁམས་བདེ་ལ་བཀོད།    །   འགྲོ་བའི་མགོན་པོ་ཆོས་ཀྱི་རྒྱལ་མཚན་འཆང༌།    །   འཕགས་ཆེན་དམ་པའི་རྣམ་ཐར་བརྗོད་ལས་འགོངས།    །   ༦འཕགས་བོད་འཛིན་མའི་ས་མཚམས་བལ་པོའི་ཡུལ།    །   ལྔ་རིག་མགྲིན་མཚོར་འཁྱིལ་བའི་པབྱབྱི་ཏ།    །   པདྨ་བཛྲ་ཞེས་བྱ་སྙན་པའི་མཚན།    །   འགོག་མེད་ཀུན་གསལ་འགྲམ་པའི་ཐིག་ལེར་འཛིན།    །   ༧ནུབ་ཕྱོགས་ཀ་ཤི་སྨི་རའི་ཞིང་ཁམས་ནས།    །   བྱང་ཕྱོགས་ནོར་ལྷའི་དངོས་གྲུབ་འགུག་པའི་འཕྲུལ།    །   ཏིང་འཛིན་ཀྱོ་ལྡན་ཁ་ཆེ་དགོན་པ་བ།    །   འཕགས་ཡུལ་གྲུབ་རིགས་རྒྱལ་མཚན་འཆང་བའི་རྒྱན།    །   ༨འཁོན་རིགས་དཀོན་མཆོག་རྒྱལ་པོའི་སྲས་སུ་བལྟམས།    །   མང་ཐོས་སྒྲུབ་པའི་རྒྱལ་མཚན་བླ་ན་སྒྲེངས།    །   གྲུབ་པའི་སར་གཤེགས་ཀུན་དགའ་སྙིང་པོ་རྗེ།    །   ཐུབ་པའི་རྒྱལ་ཚབ་ས་སྐྱའི་བསྟན་པའི་རྒྱན།    །   ༩ཞང་གི་རུས་འཆང་གུང་ཐང་གདན་ས་པ།    །   སྐྱེས་མཆོག་འགྲོ་བའི་མགོན་པོ་གཡུ་བྲག་པས།    །   འཛམ་གླིང་བྱེ་བ་ཕྲག་བརྒྱ་རེ་རེར་ཡང༌།    །   སྤྲུལ་པ་འགྱེད་པའི་ངོ་མཚར་གཏམ་རྒྱུད་མང༌།    །   ༡༠ཚངས་སྤྱོད་ཁྲིམས་ལ་གནས་པས་ཀུན་སྤྱོད་བཙུན།    །   ཕག་གྲུའི་བྱིན་རླབས་སྙིང་ལ་ཞུགས་པས་མཁས།    །   གཡའ་བཟང་གདན་སར་ཕྱག་ཆེན་སྤེལ་བས་བཟང༌།    །   བཀའ་བརྒྱུད་རིང་ལུགས་འཆང་བའི་རྣམ་ཐར་གཙང༌།    །   ༡༡སུམ་པའི་སྲས་སུ་སྙེ་མོ་རྒྱལ་དུ་བལྟམས།    །   གསོ་བྱེད་གཡུ་ཐོག་གྲུབ་པའི་མན་ངག་འཆང༌།    །   སྟོང་ཉིད་སྙིང་རྗེ་ཟུང་འཇུག་ཡེ་ཤེས་ཀློང༌།    །   ནད་འཇོམས་འཚོ་བྱེད་སྨན་གྱི་གཟུངས་ཐག་འཛིན།    །   ༡༢སྐྱིད༷་སྨད་སྐྱིད༷་ཆུའི་འགྲམ་དུ་སྲིད་པ་འཛིན།    །   ལྷ་སར་ལྷ་འདྲེ་མི་གསུམ་བྲན་དུ་བཀོལ།    །   ར་ཆེན་རགས་རྡོ་ར་སྤུ་འུར་རྡོས་དེད།    །   ལྷ་རྗེ་དགེ་འབུམ་ལ༷ྷ་ཡི་འཕྲུལ་འདྲ་དྲན།    །   ༡༣བྱང་ཕྱོགས་ཐུབ་པའི་ྋརྒྱལ་ཚབ་ས་སྐྱ་བའི།    །   ལུགས་བཟང་བདུད་རྩི་འཁྱིལ་བའི་བློ་གྲོས་ཟབ།    །   ལྷག་པའི་ལྷ་ཚོགས་འབུམ་གྱི་ཞལ་གཟིགས་གསལ།    །   ལམ་འབྲས་བསྟན་པའི་རྒྱལ་མཚན་སླར་ཡང་བསྒྲེངས།    །   ༡༤མཚན་དཔེའི་མཛེས་སྐུ་རིན་ཆེན་འབྱུང་གནས་གཏེར།    །   བརྩེ་ཆེན་མཁྱེན་རབ་ནམ་མཁའི་མཐའ་དང་འགྲོགས།    །   འཕྲིན་ལས་བཟང་པོས་ཆོས་རྗེ་ས་སྐྱ་པའི།    །   མི་ནུབ་བསྟན་པའི་རྒྱལ་མཚན་དབྱིངས་ནས་བསྒྲེངས།    །   ༡༥   ༈ རྒྱལ་བ་གཉིས་པའི་ཞབས་སྐྱེས་འཁོར་ལོའི་རྡུལ།    །   མི་ཕྱེད་དད་པས་གཙུག་ཏུ་བཀུར་བ་ནས།    །   དགེ་ལྡན་རིང་ལུགས་འདུན་པའི་སྐྱེས་མཆོག་གང༌།    །   མཁས་གྲུབ་བྱེ་བ་ཕྲག་བརྒྱའི་གཙུག་ན་འཛེགས།    །   ༡ཐུབ་བསྟན་སྙིང་པོ་ཞྭ་སེར་རིང་ལུགས་སྲོལ།    །   དགེ་ལྡན་བསྟན་ལ་གཅིག་ཏུ་འདུན་པའི་སྡེ།    །   མཁྱེན་བརྩེ་ནུས་པས་ཚུལ་བཞིན་སྐྱོང་བ་ཡིས།    །   མགོན་ཁྱོད་འཕྲིན་ལས་རྒྱ་མཚོའི་རླབས་དང་འགྲོགས།    །   ༢བརྩེ་ཆེན་བསོད་ནམས་དཔུང་པའི་ཟུར་རེས་ཀྱང༌།    །   རྒྱ་ཧོར་ཆེ་རྒུའི་དྲེགས་པ་སར་བསྙིལ་ཏེ།    །   ཐུབ་བསྟན་རྒྱ་མཚོའི་སྙིང་ནོར་ཞྭ་སེར་བའི།    །   རིང་ལུགས་ཕྱོགས་མཐར་སྤེལ་བའི་རྣམ་ཐར་བཟང༌།    །   ༣མོང་གོལ་རིགས་སུ་བསམ་བཞིན་སྲིད་པ་འཛིན།    །   མཐུ་སྟོབས་ནུས་པས་ཞིང་བཅུའི་དགྲ་བོ་བཏུལ།    །   ལྷན་སྐྱེས་མཁྱེན་བརྩེའི་ཡོན་ཏན་བླ་ན་དར།    །   ལུས་ཅན་རྒྱ་མཚོའི་མགོན་དེའི་མཛད་པ་གཙང༌།    །   ༤མཚན་དཔེའི་མཛེས་སྐུ་ཟ་ཧོར་རུས་སུ་འཆང༌།    །   སྐྱེས་སྦྱངས་བློ་ཡིས་བཅུ་ཕྲག་ཤེས་བྱ་མཁྱེན།    །   ཐུགས་བསྐྱེད་བཟང་པོས་མདོ་སྔགས་ཆོས་ཚུལ་འཛིན།    །   རྒྱལ་བ་རྒྱ་མཚོའི་སྤྲུལ་པ་དོན་དང་ལྡན།    །   ༥གཞོམ་མེད་རྩིབས་སྟོང་གསེར་གྱི་འཁོར་ལོ་ཡིས།    །   མི་མཐུན་ཚང་ཚིང་ནགས་མ་འཇོམས་དང་ལྷན།    །   མདོ་དབུས་ཀུན་བཟོད་ནོར་གྱི་བློ་གྲོས་མ།    །   དབང་བསྒྱུར་སྙན་པ་འཆི་མེད་ལམ་དང་འགྲོགས།    །   འབུམ་ཕྲག་བསོད་ནམས་ཟོང་གིས་ལེགས་བསྐྲུན་པའི།    །   རྨད་བྱུང་དགའ་བ་བརྒྱ་ལྡན་ཕོ་བྲང་ཆེའི།    །   ཕྱོགས་ལས་རྣམ་པར་རྒྱལ་བའི་རུ་ཚོན་ཆེ།    །   འགོག་མེད་ཆོས་བཟང་ཞིང་གི་མདུན་སར་གཡོ།    །   ཐུགས་བསྐྱེད་ནུས་པ་བཙན་པོའི་མཐུ་བརྟས་པས།    །   དཀར་ནག་རྒྱ་ཧོར་བལ་བོད་ཆེ་རྒུ་ཀུན།    །   རལ་ཚོགས་ས་ལ་བསྙིལ་ནས་ཁྱེད་ྋཞབས་རྡུལ།    །   དཔྲལ་བའི་རྒྱན་དུ་འཆང་བའི་རྟོགས་བརྗོད་རིང༌།    །    ཁ་བའི་མེ་ཏོག་འཕུར་བའི་གངས་ཅན་ཞིང༌།    །   ཆོས་སྲིད་ཟུང་དུ་འབྲེལ་བའི་རྒྱལ་ཐབས་ཀྱིས།    །   རྫོགས་ལྡན་གསར་པའི་དགའ་སྟོན་བསུ་མཛད་པའི།    །    མགོན་ཁྱོད་བཀའ་དྲིན་ནམ་ཡང་བསུབ་ཏུ་མེད།    །   རིག་འཛིན་སྔགས་འཆང་རྒྱ་མཚོའི་གོས་ཅན་མར།    བློ་བཟང་བསྟན་པའི་རིན་ཆེན་འབྱུང་བའི་གཏེར།    །   ཚངས་དབྱངས་རྒྱ་མཚོ་འཕྱུར་བའི་རྣམ་ཐར་ཚུལ།    །   གསང་བ་བསམ་མི་ཁྱབ་པའི་ཁོ་ལག་ཡངས།    །   ༦མདོ་སྡེ་བསྐལ་པ་བཟང་པོའི་མཚན་སྙན་འཆང༌།    །   མདོ་སྔགས་ཆོས་ཚུལ་མཐའ་དག་ཐུགས་སུ་ཆུད།    །   མདོ་དབུས་ཁྱོན་ཀུན་འཕྲིན་ལས་རྒྱ་མཚོ་བརྟས།    །   མདོ་སྔགས་ཟུང་འབྲེལ་གཙང་མའི་རྣམ་ཐར་འཆང༌།    །   ༧འཇམ་དཔལ་སྙིང་པོའི་རིང་ལུགས་གཙང་མའི་བསྟན།    །   ཐོས་བསམ་སྒོམ་པའི་རྒྱ་མཚོ་ཕྱུར་བའི་རླབས།    །   བདེ་སྟོང་ཀུན་གསལ་འགྲམ་པའི་ཐིག་ལེ་དང༌།    །   ལྷན་ཅིག་འདྲེས་པའི་མཛད་པར་སུ་མི་དད།    །   ༨མཚན་དཔེའི་མེ་ཏོག་མདོ་ཁམས་ཡུལ་ནས་བཞད།    །   རང་བྱུང་ལུང་དང་རྟོགས་པའི་ཟེའུ་འབྲུ་སྨིན།    །   ཐུགས་བསྐྱེད་རྒྱ་ཆེན་སྤྱོད་པའི་རོལ་མཚོ་དར།    །   མཆོག་གི་སྤྲུལ་པ་རྭ་ཡིག་གཉིས་པའི་དཔྱིད།    །   ༩སྤྲུལ་པའི་གློག་ཞགས་མདོ་ཁམས་སྒང་ནས་འཁྱུག  །    །   ཚུལ་ཁྲིམས་སྤྲིན་གྱི་བླ་རེ་མཁའ་ལ་འཁྲིགས།    །   ཆོས་ཚུལ་རྒྱ་མཚོ་བརྟས་པའི་མཁྱེན་རབ་ཟབ།    །   མཆོག་གི་མཛད་པ་མདོངས་མཐའ་དགའ་བའི་རྟེན།    །   ༡༠མ་སྨད་ཐུགས་བསྐྱེད་བརྟན་པོའི་མཐུ་བརྟས་པས།    །   གངས་ཅན་མཁས་གྲུབ་བྱེ་བ་ཕྲག་བརྒྱའི་གཙུག  །    །   ཞབས་སེན་འཁོར་ལོའི་རི་མོ་འགོད་པ་ཡི།    །   དགེ་ལེགས་སྐྱེས་མཆོག་རྒྱ་མཚོའི་མཚན་སྙན་འཆང༌།    །   ༡༡རྒྱལ་ཀུན་གསང་གསུམ་ཡེ་ཤེས་འཁོར་ལོའི་རྡུལ།    །   གཅིག་བསྡུས་སྤྲུལ་པའི་ཟློས་གར་རྩེན་པའི་འཕྲུལ།    །   གཡོལ་མེད་འཕྲིན་ལས་རྒྱ་མཚོའི་རླབས་གཡོ་བས།    །   ལས་ལྡན་དབྱིག་འཛིན་དགེ་བའི་ཤིས་པ་སྒྲུབ།    །   ༡༢རྨད་བྱུང་ཐུབ་པའི་ལུང་རྟོགས་བསྟན་པའི་སྲོལ།    །   འཛིན་ལ་རྒྱལ་བ་རྒྱ་མཚོའི་འཕྲིན་ལས་འཇུག  །    །   འཇིགས་བྲལ་སྡེ་བཞིའི་སྲིད་ཀྱི་རྒྱལ་ཐབས་འཕྲུལ།    །   ཕྱོགས་ལས་རྣམ་པར་རྒྱལ་བའི་མགོན་དེ་མཆོད།    །   ༡༣མཚན་དཔེའི་མེ་ཏོག་གངས་ཅན་བོད་དུ་བཞད།    །   ༡༤མཁྱེན་བརྩེའི་སྣང་བ་འཕགས་པའི་ཡུལ་དུ་རྒྱས།    །   ནུས་པའི་འཕྲིན་ལས་འཛམ་གླིང་ཡོངས་ལ་ཁྱབ།    །   གངས་ཅན་མགོན་པོ་བསྟན་འཛིན་རྒྱ་མཚོ་རྒྱལ།    །   རྒྱལ་ཀུན་བརྩེ་ཆེན་འདོད་འཇོ་འོ་མའི་མཚོ།    །   བསྲུབས་སྐྱེས་ཟླ་བ་གཞོན་ནུའི་ལང་ཚོ་ཅན།    །   དབང་ཕྱོགས་ཙོང་ཁའི་རི་ནས་འཕགས་པའི་མོད།    །   ཤིས་པའི་དགེ་མཚན་འབུམ་གྱི་འོད་སྣང་གསལ།    །   བདེ་ལྡན་ཞིང་མགོན་ཆོས་ཀྱི་ཉི་མ་ཡི།    །   ལུང་གི་འོད་སྣང་གང་ལ་ཟུག་པའི་ཡུལ།    །   སྟག་འཚེར་ལུམ་བིའི་དགའ་ཚལ་ལ་བཞད་པའི།    །   མཆོག་སྤྲུལ་ཕྱག་ན་པདྨོའི་འདབ་བརྒྱ་གྲོལ།    །   རྨད་བྱུང་གྲུ་འཛིན་གཉིས་པའི་ཕོ་བྲང་དུ།    །   འོད་ཆགས་གདོང་ལྔའི་ནོར་བུའི་ཁྲི་འཕང་སྟེང༌།    །   ཞབས་སེན་འཁོར་ལོའི་རི་མོ་འཁོད་པའི་མོད།    །   ལེགས་ལྡན་བཀྲ་ཤིས་དགེ་བའི་སྣང་བ་འབར།    །   ལང་ཚོའི་སྐུ་ཡི་ལྗོན་པ་ཕྲ་ན་ཡང༌།    །   མཁྱེན་རབ་དྲི་བསུང་ཕྱོགས་ཀུན་བརྡལ་བའི་གཏེར།    །   དགེ་ལེགས་མཆོག་སྐུ་ཧ་རི་ཙན་དྲ་ན།    །   དྲི་བཞོན་སྒེག་མོས་བདས་པའི་སྙན་པ་འཆང༌།    །   མེས་པོའི་བསོད་ནམས་བྱེ་བས་ལེགས་བསྐྲུན་པའི།    །   ཕྱོགས་ལས་རྣམ་རྒྱལ་དགའ་ལྡན་ཕོ་བྲང་དཔལ།    །   ལུགས་ཟུང་རྩིབས་སྟོང་གསེར་གྱི་འཁོར་ལོ་ཡིས།    །   དབང་བསྒྱུར་རྫོགས་ལྡན་གསར་པའི་དགེ་ལེགས་གཡོ།    །   མ་སྨད་ཐུགས་བསྐྱེད་ཟླ་བའི་འོད་ཞགས་ཀྱིས།    །   སྲིད་ཞིའི་དཔལ་གྱི་ཕུན་ཚོགས་འགུག་དང་ལྷན།    །   རྒུད་པའི་མུན་ཚོགས་བཅིལ་བའི་རླབས་ཆེན་འཕྲུལ།    །   གཡོལ་མེད་མ་དྲོས་རོལ་བའི་རླབས་དང་འགྲོགས།    །   གངས་ཅན་བསོད་ནམས་མ་དྲོས་རོལ་བའི་མཚོ།    །    ཤིས་པ་སྒྲུབ་པའི་ཨུ་དུམ་ཝཱ་རའི་ཚལ།    །   བདེ་ལེགས་ས་ཆེན་བརྡལ་བའི་ཟེ་བ་ཡིས།    །   ལུས་ཅན་འགྲམ་པའི་ཐིག་ལེ་སྣུམ་པོར་བྱས།    །   འཇམ་དཔལ་སྙིང་པོའི་རིང་ལུགས་སྨྲ་བ་ལ།    །   ངག་དབང་དབྱངས་ཀྱི་རྒྱལ་མོའི་རྗེས་འབྲངས་ཤིང༌།    །   བློ་ཆེན་རྒྱལ་བའི་ལུགས་བཟང་འཆང་བའི་དབུས།    །   ཡེ་ཤེས་སྣང་བ་འབར་བའི་རྩེ་དགའ་རྒོད།    །   བསྟན་འཛིན་རྒྱ་ཆེ་རོལ་མཚོ་ཕྱུར་བའི་འཇིངས༌།    །   སྲིད་གསུམ་དབང་བསྒྱུར་དབང་གི་ལྷུན་པོ་མཐོ།    །   མཚུངས་པ་མེད་པའི་དཔལ་གྱི་དུམ་བུ་གང༌།    །   ཀུན་ཁྱབ་འཕྲིན་ལས་བཟང་པོའི་སྡེ་དང་འགྲོགས།    །   འཇམ་དཔལ་རྣོན་པོའི་ངག་གི་འགྱུར་ཁུག་སྙན།    །   དབང་ཕྱུག་བརྒྱད་ལྡན་བློ་བཟང་རིང་ལུགས་འཆང༌།    །   ཡེ་ཤེས་ཀུན་གསལ་ཐུབ་བསྟན་སྙིང་པོའི་སྲོལ།    །   འཛིན་མཁས་རྒྱལ་བ་རྒྱ་མཚོ་གངས་རིའི་མགོན།    །   ཞབས་སྐྱེས་རྩིབས་སྟོང་འཁོར་ལོའི་རྡུལ་ཕྲན་གྱིས།    །   སྲིད་གསུམ་དྲེགས་ལྡན་ཡོངས་ཀྱི་རལ་པའི་རྩེར།    །   ཞི་བདེས་དབང་བསྒྱུར་མཚུངས་པ་མེད་པའི་སྡེ།    །   འཛམ་གླིང་ས་སྐྱོང་བྱེ་བའི་བླ་ན་མཛེས།    །   འཇམ་དཔལ་རྡེོ་རྗེ་རྣོན་པོའི་རྩ་བ་བརྟན།    །   ངག་དབང་དབྱངས་ཅན་མཉེས་པའི་ཡལ་འདབ་གྲོལ།    །   བློ་བཟང་རིང་ལུགས་མངར་མོའི་འབྲས་བཟང་སྨིན།    །   ཡེ་ཤེས་འཕྲིན་ལས་བཟང་པོའི་ཁོ་ལག་ཡངས།    །   བསྟན་འཛིན་དགེ་མཚན་མཁྱེན་པའི་བློ་གྲོས་གསལ།    །   རྒྱ་མཚོ་རྣམ་བཞི་བསྡུས་པའི་བརྩེ་བ་བརླན།    །   སྲིད་གསུམ་དབང་དུ་བསྒྱུར་བའི་ནུས་པ་མྱུར།    །   མཚུངས་པ་མེད་པའི་སྡེ་དེ་གངས་རིའི་མགོན།    །   འཇམ་དཔལ་ངག་གི་དབང་ཕྱུག་ཡངས་པོའི་མཁར།    །   བློ་བཟང་དཀྱིལ་འཁོར་རྒྱས་པའི་ཡེ་ཤེས་འོད།    །   རྒྱལ་བསྟན་འཛིན་མའི་དཔལ་གྱུར་རྒྱ་མཚོ་ཆེ།    །   སྤེལ་མཛད་བདེ་འབྱུང་རལ་པའི་གཙུག་གི་རྒྱན།    །   སྲིད་པ་གསུམ་འདིར་ཞི་བའི་ལམ་བཟང་གིས།    །   དབང་བསྒྱུར་མཚུངས་པ་མེད་པའི་རྣམ་ཐར་འཆང༌།    །   ཕྱོགས་ལས་རྣམ་པར་རྒྱལ་བའི་སྡེ་འདི་ཞེས།    །   གྲགས་པའི་རྔ་ཆེན་ཕྱོགས་ཀྱི་བུ་མོས་བརྡུངས།    །   འཇམ་དཔལ་རྡོ་རྗེ་རྣོན་པོའི་ངག་ལ་དབང༌།    །   བློ་གྲོས་བུམ་བཟང་ཡེ་ཤེས་བདུད་རྩིས་གཏམས།    །   བསྟན་འཛིན་རྒྱ་ཆེ་རོལ་མཚོ་མཛེས་པའི་རྒྱན།    །   འདོད་འཇོ་བསམ་འཕེལ་ནོར་བུའི་འོད་སྣང་འབར།    །   སྲིད་གསུམ་སྲིད་པའི་མཐའ་དག་ལུས་ཅན་ཀུན།    །   དབང་བསྒྱུར་དབང་གི་རྒྱལ་མོའི་སྙེམས་པ་འཆང༌།    །   མཚུངས་བྲལ་མཚུངས་པ་མེད་པའི་སྡེ་དེ་ཡི།    །   འཕྲིན་ལས་ཀུན་གསལ་བུ་མོའི་མཐའ་དང་འགྲོགས།    །   གང་ཁྱོད་ཞབས་ཀྱི་པད་མོའི་རྡུལ་རེ་ཡང༌།    །   འཛམ་གླིང་ཆེ་རྒུ་རལ་པའི་རྩེ་མོ་ན།    །   གདེངས་ཅན་ནོར་བུའི་ཏོག་དང་འགྲོགས་པ་ལས།    །   ལེགས་ལྡན་ཕྱོགས་ཀྱི་བུ་མོའི་རྒྱན་དུ་འཆང༌།    །   རྒྱལ་དང་རྒྱལ་བའི་མྱུ་གུ་ཕལ་པོ་ཆེ།    །   དག་པའི་ཞིང་མཆོག་གཤེགས་པའི་སྙིགས་དུས་འདིར།    །   ཐུགས་བསྐྱེད་སྤྱན་སྟོང་གཟིགས་པ་ཡངས་པོའི་ཀློང༌།    །   དུས་ལས་གཡོལ་མེད་རྒྱ་མཚོའི་རླབས་དང་འགྲོགས།    །   བྷོ་ཊའི་བསྟན་སྲིད་ནོར་གྱི་བློ་གྲོས་མ།    །   རྒུད་པའི་སྙིགས་ལྔའི་མུན་མཚོར་བྱིངས་ཉེ་བར།    །   སྙིང་སྟོབས་དཔུང་པས་གྱེན་དུ་འདེགས་པའི་འཕྲུལ།    །   ལེགས་ལྡན་སྲེད་མེད་བུ་ཡི་ཁེངས་པ་བསྙིལ།    །   འཇིག་རྟེན་བརླག་པའི་མཚོན་ཆ་མ་འཆང་བར།    །   བརྩེ་ཆེན་དོན་ཡོད་ཞགས་པས་འཛམ་གླིང་འདི།    །   ཡོངས་སུ་བཅིངས་ཏེ་འཚེ་མེད་ཞི་བའི་ལམ།    །   ཞི་བདེ་གྲོང་ཁྱེར་འགྲིམས་པའི་འཇུག་ངོགས་བསྐྲུན།    །   དེ་སླད་ཞི་བདེ་དེད་དཔོན་ཁྱེད་ཉིདཅེས།    །   གཟེངས་སུ་བསྟོད་པའི་གསེར་གྱི་འཁོར་ལོའི་རྟགས།    །   འཛམ་གླིང་ཆེ་རྒུའི་གཙུག་གིས་ཉེར་བཏེགས་པས།    །   གྲགས་པའི་དབྱངས་སྙན་ཚངས་པའི་འཇིག་རྟེན་འགྲིམས།    །   མཚོ་བཞི་གླིང་ལྔ་འཇིག་རྟེན་ཟླུམ་པོའི་ཁྱོན།    །   གྲགས་ལྡན་ཆེ་རྒུ་གསེར་རི་ཕྲེང་བའི་དབུས།    །   དཔལ་གྱིས་མངོན་པར་མཐོ་བའི་ལྷུན་པོ་བཞིན།    །   གཟེངས་སུ་བསྟོད་པའི་ངོ་མཚར་བརྗོད་ལས་འགོངས།    །   དགེ་མཚན་དགེ་དབང་གཉིས་པའི་དགེ་ལེགས་དབྱངས།    །   དབྱངས་སྙན་དབྱངས་ཀྱི་རྒྱལ་མོའི་གླུ་དབྱངས་དཔལ།    །   དཔལ་ལྡན་དཔལ་གྱི་དབྱངས་ལྡན་དཔལ་བའི་ལྷ།    །   ལྷ་ཡི་ལྷ་མཆོག་ལྷ་རུ་བསྟེན་པ་ལས།    །   ལས་ལྡན་སྐལ་བཟང་སྐལ་བཟང་བྱེ་བའི་གཙུག  །    གཙུག་གི་ནོར་བུ་ནོར་བུ་དངོས་ཀྱི་ཟླ།    །   ཟླ་མེད་སྐྱབས་བཟང་སྐྱབས་བཟང་གཞན་ལས་མཆོག  །    །   མཆོག་ཏུ་བསྔགས་པའི་བསྔགས་པ་འདི་ཉིད་སྤེལ།    །   སྤེལ་ལེགས་སྒྲ་དབྱངས་རྒྱ་མཚོའི་འཇུག་ངོགས་དཔལ།    །   དཔལ་ལྡན་དཎྜིའི་ལུགས་བཟང་དང་འགྲོགས་ཏེ།    །   ཏེ་པོར་བྱ་དཀའི་ལམ་ནས་རྟོགས་བརྗོད་ཚུལ།    །   ཚུལ་བཞིན་བརྗོད་པའི་ངལ་བ་འདི་བྱས་དགེས།    །   དགེ་ལེགས་འདོད་འཇོ་ནོར་བུའི་རྔ་ཡབ་ཅན།   །གདུང་སེལ་ཟླ་བ་བདུད་རྩིའི་རླབས་གཡོ་བ།    །   ཞི་བདེའི་དེད་དཔོན་བསྟན་འཛིན་རྒྱ་མཚོ་ཆེ།    །   རྟག་བརྟན་ཤིས་པའི་དགེ་ལེགས་འབར་གྱུར་ཅིག །   ངག་དབང་བློ་གཏེར་རྒྱལ་བའི་ལུགས་བཟང་པོ།    །   བདུད་ཀྱིས་མི་ཐུབ་ལུང་རྟོགས་བསྟན་པའི་སྲོག  །    །   འཛིན་མཁས་རྒྱལ་བ་རྒྱ་མཚོ་གངས་རི་མགོན།    །   ཞབས་ཟུང་མི་ཤིགས་རྡོ་རྗའི་གཤིས་གྲུབ་ཤོག  །    །   སྲིད་གསུམ་དྲེགས་ལྡན་རལ་པའི་རྩེ་མོ་ན།    །   དབང་བསྒྱར་གདེངས་ཀ་ནོར་བུའི་འོད་སྣང་འཚེར།    །   མཚུངས་པ་མེད་པའི་སྡེ་དེའི་ཞབས་པད་ཟུང༌།    །   སྲིད་གསུམ་ཤིས་པའི་རྟེན་དུ་རྟག་གྱུར་ཅིག །   ཁ་ལྗོངས་ཁ་བའི་འདབ་མ་འཕུར་བའི་ཞིང༌།    །   ཞིང་མཆོག་ཞིང་གི་མགོན་པོ་བསམ་འཕེལ་དབང༌།    །   དབང་དང་ཉེ་དབང་གཙུག་གི་རྒྱན་འཆང་ལྷ།    །   ལྷ་ཡི་ལྷ་མཆོག་དམ་པའི་ཞབས་བརྟན་ཤོག །   རྒྱལ་ཀུན་གསང་གསུམ་དབྱིངས་ནས་སྐུལ་བ་དང༌།    །   གང་ཁྱེད་མཚན་གྱི་ཕྲེང་བ་བགྲངས་ཙམ་ཡང༌།    །   གདུང་སེལ་བདུད་རྩིའི་འདོད་འཇོར་མཚུངས་པ་ཡི།    །   དམ་བཅའི་རི་མོ་ནམ་ཡང་བསྙཻལ་མེད་ཤོག །   གངས་ལྗོངས་བསྟན་སྲིད་པུཎྜ་རི་ཀའི་ཚལ།    །   བཞད་དང་མི་བཞད་གང་ལ་ལྟོས་པའི་མགོན།    །   ཞི་བདེའི་དེད་དཔོན་བསྟན་འཛིན་རྒྱ་མཚོའི་རླབས།    །   ཐུགས་བསྐྱེད་དུས་ལས་གཡོ་བ་མེད་གྱུར་ཅིག །   ཕལ་གྱིས་མི་གཞལ་ཞིང་ཁམས་རྒྱ་མཚོའི་ཁྱོན།    །   བ་སྤུའི་ཁུང་བུ་རེས་ཀྱང་ཉེར་སྤྲུལ་པའི།    །   འཕྲིན་ལས་རྒྱ་མཚོའི་གཏིང་མཐའ་མི་མངོན་པས།    །   ཞིང་ཁམས་རྒྱ་མཚོའི་ཁྱོན་ཀུན་ཤིས་གྱུར་ཅིག །   གྲགས་སྙན་ཁོར་ཡུག་རི་བོ་ལས་བརྒལ་ཏེ།    །   མི་མངོན་གནམ་གྱི་དགུ་ཚིགས་ལ་མཆེད་པའི།    །   འགྲན་དུ་མེད་པའི་རྣམ་ཐར་འདི་འཆང་བཞིན།    །   ཁམས་གསུམ་སྐྱེ་རྒུའི་བླ་ན་མཛེས་གྱུར་ཅིག །   སྙན་འཇེབས་གསུང་གི་འགྱུར་ཁུག་རེ་རེས་ཀྱང༌།    །   སྲིད་ཞིའི་མཐའ་ལས་འགོང་པའི་འཇུག་ངོགས་གསལ།    །   རྒུད་པའི་ཟུག་རྔུ་བཅིལ་བའི་བདུད་རྩིའི་ཁམས།    །   ལྷུན་གྲུབ་སྤོབས་པས་གནམ་མཐོངས་དགེ་གྱུར་ཅིག །   ཐུགས་རྗེ་སྤྱན་སྟོང་གཡོ་བའི་ཞགས་པ་ཡིས།    །   འཛམ་གླིང་བྱེ་བ་ཕྲག་བརྒྱའི་འཇིག་རྟེན་འཆིང༌།    །   འགྲོ་བའི་སྡུག་བསྔལ་སྐྱོབ་པའི་ཕྱག་སྟོང་གིས།    །   སྐྱབས་སྦྱིན་ཕྱག་རྒྱའི་དགེ་ལེགས་གཡོ་གྱུར་ཅིག །   མི་སྲུན་རྒུད་པའི་མཐའ་ལ་འཛེགས་པ་ཡི།    །   བརླང་སྤྱོད་རི་བོའི་རྐང་པ་བཅག་དང་ལྷན།    །   གཞན་སྡེ་ཕྱོགས་ལས་རྣམ་པར་རྒྱལ་བ་ཡི།    །   གཞོམ་མེད་རྡོ་རྗེའི་རུ་མཚོན་འབར་གྱུར་ཅིག  །    །   གྲུ་འཛིན་གཉིས་པའི་གཞལ་མེད་ཕོ་བྲང་ཆེ།    །   མི་ཤིགས་གསེར་གྱི་ཁྲི་འཕང་མཐོན་པོའི་སྟེང༌།    །   གང་ཁྱེད་ཞབས་ཟུང་རྩིབས་སྟོང་འཁོར་ལོ་ཡི།    །   བཀྲ་ཤིས་དཔལ་གྱི་རི་མོ་མཛེས་གྱུར་ཅིག །   ཆོས་སྲིད་ཟུང་དུ་འབྲེལ་བའི་ལུགས་བཟང་གི།    །   སྡེ་བཞི་དཔལ་གྱི་རྒྱལ་ཐབས་བཙན་པོ་ཡིས།    །   རྨད་བྱུང་དགའ་བ་བརྒྱ་ལྡན་ཕོ་བྲང་ཆེ།    །   ཕུན་ཚོགས་ཕྱོགས་ལས་རྣམ་པར་རྒྱལ་གྱུར་ཅིག །   གཞིས་བྱེས་བོད་འབངས་བྱེ་བ་ཕྲག་བརྒྱའི་རླབས།    །   བསིལ་ལྡན་རྭ་བའི་ཕང་པར་འཁྱིལ་བའི་ཀློང༌།    །   མཐོང་གྲོལ་མཚན་དཔེའི་སྐུ་ཡི་ཟླ་བ་ནི།    །   དད་པའི་མིག་གི་བདུད་རྩིར་སྨིན་པར་ཤོག །   དགེ་བཅུའི་ཁྲིམས་ཀྱིས་མཐོ་རིས་ལམ་བཟང་གསལ།    །   སྡེ་བཞིའི་སྲིད་ཀྱིས་གཞན་སྡེ་རྣམ་པར་མནན།    །   མཐའ་དག་གངས་ལྗོངས་རང་དབང་གསར་པ་ཡིས།    །   རྫོགས་ལྡན་དཔྱིད་ཀྱི་དཔལ་ཡོན་བཞད་གྱུར་ཅིག །   དེའི་མཐུས་མཐའ་དག་རྒྱུད་ལྔའི་འགྲོ་བ་ཀུན།    །   རྒུད་པའི་ཉེས་པས་ནམ་ཡང་མི་བརྫི་བར།    །   བདེ་ཆེན་ཞིང་དང་རྫོགས་ལྡན་བསྐལ་པ་བཞིན།    །   ཕུན་ཚོགས་བདེ་དགའ་རྒྱ་མཚོས་འཚོ་གྱུར་ཅིག །   སྲིད་ཞིའི་ཕན་དང་བདེ་བ་མ་ལུས་ཀུན།    །   ཀུན་འབྱུང་དཔག་བསམ་ཡོངས་འདུའི་ལྗོན་པ་མཆོག །   མཆོག་གྱུར་ཞི་བསིལ་དམ་བའི་ཆོས་ཀྱི་དབྱག །   དབྱིག་འཛིན་འགྲམ་པའི་ཐིག་ལེར་བརྡལ་གྱུར་ཅིག །   ཚེ་རབས་ཀུན་ཏུ་ཕྱག་ན་པདྨོ་ཡི།    །   ཞི་བསིལ་ཆོས་ཀྱི་སྦྲང་རྩི་ཕོན་པོའི་གཏེར།    །   ལོངས་སུ་སྤྱོད་པའི་སྐལ་བཟང་དགའ་སྟོན་ལས།    །   ཅུང་ཟད་ཙམ་ཡང་འདའ་བར་མ་གྱུར་ཅིག །   སྐུ་ལ་རྣམ་གསུམ་ངུར་སྨྲིག་རྒྱན་གྱིས་མཛེས།    །   གསུང་དབྱངས་མདོ་སྔགས་ཆོས་ཚུལ་ལེགས་བཤད་སྙན།    །   ཟབ་ཡངས་ཐུགས་ལ་མཁྱེན་བརྩེ་ནུས་པ་རྫོགས།    །   གསུམ་ལྡན་རྗེ་བཙུན་བླ་མའི་བཀྲ་ཤིས་ཤོག  །   ཅེས་པ་འདི་ཡང་རང་གཞུང་དགའ་ལྡན་ཕོ་བྲང་དབུ་བརྙེས་ནས་བགྲང་བྱ་སུམ་བརྒྱ་དྲུག་ཅུ་འཁོར་བའི་དུས་ཚིགས་ཁྱད་པར་ཅན་དང་བསྟུན་ནས་རྒྱལ་སྤྱིའི་དགེ་ལྡན་ལྷན་ཚོགས་ཀྱིས་རྩོམ་བསྐུལ་བཀའ་ཡི་མེ་ཏོག་སྤྱི་བོའི་རྒྱན་དུ་བླངས་ཏེ།    འཕགས་མཆོག་ཕྱག་ན་པདྨོ་སྐུ་རབས་ཕྲེང་བ་ལ་མི་ཕྱེད་པའི་དད་པ་བརྟན་ཅིང༌།    མཁས་གྲུབ་བཤེས་གཉེན་དུ་མའི་བཀའ་དྲིན་ལས་རྒྱ་བོད་ཤེས་བྱ་རིག་པའི་གནས་ཕལ་པོ་ཆེར་སྨྲ་བའི་སྤོབས་པ་དགེ་བ།    གངས་རིའི་ཁྲོད་ཀྱི་སྙན་ངག་པ་བློ་བཟང་ཐུབ་བསྟན་འཇིགས་མེད་དབང་རྒྱལ་ལམ།    བརྡ་སྤྲོད་ཀུན་བཤད་ཀྱི་མིང་དུ་ངག་དབང་དབྱངས་ཅན་དགྱེས་པའི་བློ་ལྡན་དུ་འབོད་པས།    རབ་བྱུང་བཅུ་བདུན་པའི་སྣ་ཚོགས་ཞེས་བྱ་བ་ཆུ་རྟ་ལོའི་འདོད་འཕེལ་ཟླ་བའི་དཀར་ཕྱོགས་རྫོགས་པ་གསུམ་པའི་ཚེས་བཟང་ལ།    འཕགས་མཆོག་ཕྱག་ན་པདྨོ་འཁྲུངས་རབས་རྣམ་ཐར་དུ་མར་འདྲིས་ཤིང་ཆུབ་པར་བྱས་ནས།    འཕགས་ཡུལ་ལྷོ་ཕྱོགས་གདན་ས་འབྲས་སྤུངས་རང་ཤག་ལྔ་རིག་ནོར་བུའི་ལྡིང་ཁང་དུ་གུས་པ་ཆེན་པོས་བྲིས་པ་དགེ་ལེགས་ཕེལ།   །  རྒྱལ་སྤྱིའི་དགེ་ལྡན་ལྷན་ཚོགས་དབུས་སྤྱི་ཁྱབ་རྒྱུན་ལས་ཁང་གིས་པར་བསྐྲུན་བྱས་པའི་བཀའ་དྲིན་རྗེས་དྲན་གྱི་ཆེད་རྩོམ་ཕྱོགས་བསྡེབས་༼ངེས་རྙེད་ཡིད་ཆེས་འདྲེན་པའི་ཤིང་རྟ་༽ཐོག་བཀོད།